Onnen sarvi
Se kiertää maita
 se onnen sarvi
 ja perässä kulkee pauhaava parvi,
 vaan onni on saita.

 Vain yksi sen voittaa tuhansista
 ja vuoden ja kaksi pitää
 ja joukko se onnea ahnehtii
 ja uudet voimat ne itää.

 Pian toinen sarvea toitottaa
 ja kilpailu alusta alkaa,
 soi lähdön kello – yks, kaks, kolm’,
 taas tarpoo tuhannen jalkaa.

 Niin kiertää maita
 se onnen sarvi
 ja perässä kulkee pauhaava parvi.
 – Vaan onni on saita.